400 elever fra Herningvejens Skole i Aalborg deltog i Hjernens Årlige Motionsdag. På landsplan blev der spillet skak på 284 skoler hele fredagen.

Skak er langt fra en støvet og kedelig måde at slå tiden ihjel på. Det beviste de 47.921 elever fra ialt 284 skoler landet over, som brugte hele fredagen på at dyste i hjernesporten. Anledningen var Skolernes Skakdag, hvor også 400 elever fra den aalborgensiske skole Herningvejens Skole deltog. Skolernes Skakdag er en årlig begivenhed, hvor eleverne dyster i ‘Quadro’ (et firemands-skakspil), ‘Arm & Hjerneskak’ (samarbejds-skak) og ‘Frem-i-bussen-skak’ (eleverne er i bevægelse). Enkelte elever fandt også vej til den online læringsportal, PLAY!, hvor nybegyndere bl.a. kan lære om og øve sig i brikkernes gang. På mange skoler var nyuddannede såkaldte Playmasters desuden med til at undervise deres klassekammerater i skakspillet. Henover efteråret og vinteren har Dansk Skoleskak, med støtte fra Spar Nord Fonden, uddannet en lang række Playmasters i Aalborg, Odense, Frederiksværk og København.